बिहार के राजनीति में नीतीश कुमार के कुछ बयान के चलते जवन भूचाल आइल बा ओकर असर अब साफ देखाई देवे लागल बा। एही कड़ी में आज भाजपा के प्रदेश अध्यक्ष नित्यानंद राय मुख्यमंत्री नीतीश कुमार के करीबी लोग में गिनाए वाला राज्यसभा सांसद आरसीपी सिंह के घरे पहुंचले अवुरी करीब एक घंटा तक बातचीत कईले।
एकरा से पहिले मंगलवार के नित्यानंद राय मुख्यमंत्री से भेट कईले रहले। हालांकि मुख्यमंत्री से मुलाक़ात से बाद भाजपा अध्यक्ष कहले कि उनुका अवुरी मुख्यमंत्री के बीच 7 जून के होखेवाला एगो कार्यक्रम के विषय में बातचीत भईल बा।
मानल जाता कि नित्यानंद राय बिहार के एनडीए में उठापटक के संभावना के देखत नीतीश कुमार अवुरी आरसीपी सिंह से बात करतारे अवुरी जदयू के केंद्र सरकार के खिलाफ जाए वाला बयान ना देवे खाती मनावे के कोशिश करतारे।
हालांकि आरसीपी सिंह से भेट कईला के बाद जब नित्यानंद राय बहरी निकलले त उ कवनो प्रकार के राजनीतिक टिप्पणी करे से इनकार करत कहले कि उनुका अवुरी आरपीसी सिंह के बीच 7 जून के होखेवाला कार्यक्रम प चर्चा भईल बा। मुख्यमंत्री के बयान से जुडल सवाल प नित्यानंद राय कवनो प्रकार के टिप्पणी करे से इनकार क देले।
याद रहे कि मोदी सरकार के चार साल पूरा होखला प नीतीश कुमार नोटबंदी प सवाल खाड़ा क के भूचाल लेआ देले। नोटबंदी के भाजपा अवुरी केंद्र सरकार आपन सबसे बड़का उपलब्धि के तौर प गिनावेले अवुरी नीतीश कुमार विपक्ष में रहते एकर समर्थन कईले रहले।
लेकिन 26 मई के जब मोदी सरकार चार साल के कार्यकाल पूरा कईलस त नीतीश कहले, “हम पहिले नोटबंदी के समर्थक रहनी, लेकिन एकरा से कतना लोग के फायदा भईल?” एकरा संगही नीरव मोदी अवुरी बैंक घोटाला के ओर इशारा करत नीतीश कहले, “कुछ लोग त अपना पईसा के एक जगह से दोसरा जगह ध अईले।”
नीतीश के ए बयान से लागल आग अभी धधकते रहे कि 29 मई के फेर एगो बड़ धमाका कईले। नीतीश कुमार मंगलवार के इशारा-इशारा में केंद्र सरकार के बिहार के विकास में आइल रुकावट खाती जिम्मेदार बता देले।
बिहार के विशेष राज्य के दर्जा देवे के मांग के ज़ोर-शोर से उठावत नीतीश कुमार कहले कि केंद्रीय नीति के चलते बिहार के विकास में रुकावट आवता। मुख्यमंत्री कहले कि केंद्र सरकार क्षेत्रीय विषमता के दूर करे खाती कवनो मदद नईखे करत जबकि वित्त आयोग के नीति के चलते क्षेत्रीय असंतुलन बढ़ल जाता। उ कहले कि केंद्र सरकार से मिले वाला पईसा में ठीक से बंटवारा ना होखला के चलते निवेश प उल्टा असर परता।
नीतीश कुमार कहले कि बिहार लगातार दु अंक (10 चाहे 10 से जादे) के विकास दर से आगे बढ़ता तबहूँ बिहार में प्रति व्यक्ति आय राष्ट्रीय औसत से 68 प्रतिशत कम बिया। उ साफ-साफ कहले, “13वां वित्त आयोग बिहार के अनुदान देवे के सिफ़ारिश कईले रहे, लेकिन 14वां वित्त आयोग बिहार के पूरा तरीका से अनदेखी कईलस। 15वां वित्त आयोग के एकरा प विचार करे के चाही।”
पछिला तीन दिन में आइल मुख्यमंत्री के बयान से भाजपा के राजनीतिक स्थिति बहुत दुविधा वाली हो गइल बिया। पार्टी ना त नीतीश कुमार के खिलाफ बोल सकतिया, ना केंद्र सरकार के खिलाफ कुछ कह सकतिया।
हालांकि विशेष राज्य के दर्जा के मुद्दा प सुशील मोदी समेत बिहार एनडीए के तमाम घटक दल नीतीश कुमार के समर्थन करे के बात जरूर कहले लेकिन सवाल बा कि विशेष राज्य के दर्जा के मांग केकरा से कईल जाता? केंद्र अवुरी बिहार में एनडीए के सरकार बिया अयीसना में इ मांग नौटंकी से कम नईखे लागत।
विशेष राज्य के दर्जा देवे के मुद्दा प बुधवार के पथ निर्माण मंत्री नंद किशोर यादव कहले कि, “14वां वित्त आयोग यूपीए सरकार में बनल रहे अवुरी उ बिहार के अनदेखी कईलस। मुख्यमंत्री 15वां वित्त आयोग से मांग कईले बाड़े अवुरी हमनियों के विशेष राज्य के दर्जा देवे के मांग करतानी।”
इहाँ याद राखे के बा 26 मई, 2014 से केंद्र में नरेंद्र मोदी के अगुवाई वाली एनडीए सरकार बिया कि जबकि 14वां वित्त आयोग 2013 में बनल रहे आ एकर परिचालन अवधि 2015 से 2020 तक बाटे। जबकि 15वां वित्त आयोग नवम्बर 2017 में बनल बा अवुरी एकर परिचालन अवधि 2020 से 2025 तक होई।
कुल मिलाके जवना 14वां वित्त आयोग के भाजपा दोषी बतावल चाहतिया ओकर अधिकांश कार्यकाल मोदी सरकार के कार्यकाल के दौरान बा, जबकि नीतीश कुमार साफ-साफ मंगलवार के कहले कि 13वां वित्त आयोग बिहार के विशेष मदद देवे के सिफ़ारिश कईले रहे लेकिन 14वां वित्त आयोग में ए सिफ़ारिश के अनदेखी भईल।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva